
Uznesenie Okresný súd vo Vranove nad Topľou v exekučnej veci oprávneného: Sociálna poisťovňa, pobočka Vranov nad Topľou, Rázusova 128, 093 01 Vranov nad Topľou, IČO: 30 807 484, proti povinnému: A. B., nar. XX.XX.XXXX, trvale bytom C. D. E. XX, 094 14 Sečovská Polianka, o vymoženie 70,03 eur s príslušenstvom, súdnym exekútorom JUDr. Stanislavom Moskvičom, Exekútorský úrad Prešov, takto rozhodol: I. Súd námietky oprávneného proti Upovedomeniu o zastavení starej exekúcie EX 727/2003 z a m i e t a. II. Súd námietkam spoločnosti Slovenská konsolidačná, a.s., Cintorínska 21, Bratislava – Staré Mesto, IČO: 35 776 005, proti Upovedomeniu o zastavení starej exekúcie, č. k. EX 727/2003, v y h o v u j e III. Súd z r u š u j e Upovedomenie o zastavení starej exekúcie, č. k. EX 727/2003 zo dňa 05.06.2020, vydaného súdnym exekútorom JUDr. Stanislavom Moskvičom. odôvodnenie: 1. Na základe návrhu oprávneného a poverenia Okresného súdu vo Vranove nad Topľou zo dňa 05.12.2003, č. 5713 018616, začal exekútor exekúciu proti povinnému. 2. Súdny exekútor postúpil súdu dňa 13.07.2020 námietky oprávneného proti Upovedomeniu o zastavení starej exekúcie č. EX 727/2003, vydaného dňa 05.06.2020, s označením na mieste oprávneného spoločnosť Slovenská konsolidačná, a.s., Cintorínska 21, Bratislava – Staré Mesto, IČO: 35 776 005. Táto spoločnosť podala námietky v zákonom stanovenej 30-dňovej lehote. 3. Súdny exekútor následne postúpil súdu dňa 31.07.2020 Námietky oprávneného proti Upovedomeniu o zastavení starej exekúcie č. EX 727/2003 zo dňa 13.05.2020. Oprávnený podal námietky v zákonom stanovenej 30-dňovej lehote. 4. Oprávnený vo svojich námietkach uviedol, že na základe Zmluvy o postúpení pohľadávok č. F./XXXX zo dňa 10.02.2015 uzatvorenej medzi Sociálnou poisťovňou ako postupcom a spoločnosťou Slovenskej konsolidačnej, a.s., ako postupníkom, došlo k postúpeniu pohľadávky evidovanej aj voči povinnému. Podľa názoru oprávneného, ktorý postúpil spoločnosti Slovenská konsolidačná, a.s. pohľadávky, nie je oprávnený nositeľom hmotného práva z exekučného titulu. Hmotné právo prešlo na iného účastníka konania a súd mal na základe návrhu rozhodnúť o zmene účastníka konania na strane oprávneného. 5. Podľa § 1 ods. 2 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov (ďalej len „zákon č. 233/2019 Z.z.“) na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 6. Podľa § 2 ods. 1 zákona č. 233/2019 Z.z. stará exekúcia sa týmto zákonom zastavuje, ak:
a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo dôvod na zastavenie starej exekúcie vyplýva z osobitného predpisu upravujúceho konkurzné konanie;1) na tento účel platí, že stará exekúcia sa zastavila vznikom dôvodu na jej zastavenie. 7. Podľa § 5 ods. 1 zákona č. 233/2019, ak sa stará exekúcia zastavila, exekútor vyhotoví upovedomenie o zastavení starej exekúcie, ktorého vzor zverejní Slovenská komora exekútorov po dohode s Ministerstvom spravodlivosti Slovenskej republiky (ďalej len „ministerstvo“) na svojom webovom sídle v strojovo čitateľnom elektronickom formáte. 8. Podľa § 5 ods. 3 zákona č. 233/2019, upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 9. Podľa § 7 ods. 1 zákona č. 233/2019 Z.z., proti upovedomeniu o zastavení starej exekúcie, ktoré bolo vydané v rozpore s týmto zákonom, môže oprávnený podať do 30 dní od jeho doručenia u exekútora námietky. Námietky proti paušálnym trovám nie sú prípustné. 10. Podľa § 7 ods. 2 zákona č. 233/2019 Z.z., námietky spolu s upovedomením o zastavení starej exekúcie predloží exekútor do 30 dní súdu. Ak námietky neboli podané, exekútor do 30 dní od uplynutia lehoty na podanie námietok doručí súdu upovedomenie o zastavení starej exekúcie. 11. Podľa § 7 ods.3 zákona č. 233/2019 Z.z., súd dôvodným námietkam vyhovie tak, že uznesením upovedomenie o zastavení starej exekúcie zruší. Oneskorené alebo neprípustné námietky súd uznesením odmietne. Nedôvodné námietky súd uznesením zamietne. Rozhodnutie o námietkach súd doručí oprávnenému a exekútorovi.. 12. Podľa § 10 ods.1 zákona č. 233/2019 Z.z., ak tento zákon neustanovuje inak, na postup podľa tohto zákona sa použije Exekučný poriadok - zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov účinný do 31. marca 2017, okrem ustanovenia § 53 ods. 3 písm. g). 13. Podľa § 37 ods. 1 zákona č. 233/1995 Z. z., o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov (ďalej len „Exekučný poriadok“), účastníkmi konania sú oprávnený a povinný. 14. Podľa § 37 ods. 3 Exekučného poriadku, proti inému než tomu, kto je v rozhodnutí označený ako povinný, alebo v prospech iného než toho, kto je v rozhodnutí označený ako oprávnený, možno vykonať exekúciu, len ak sa preukázalo, že naňho prešla povinnosť alebo právo z exekučného titulu podľa § 41. Ak nastanú skutočnosti, na ktorých základe dochádza k prevodu alebo prechodu práv a povinností vyplývajúcich z exekučného titulu, sú účastníci konania povinní bez zbytočného odkladu písomne oznámiť tieto skutočnosti exekútorovi. Oznámenie musí byť doložené listinou preukazujúcou prevod alebo prechod práv alebo povinností. Návrh na pripustenie zmeny účastníkov konania je exekútor povinný súdu doručiť v lehote 14 dní odo dňa, keď sa o týchto skutočnostiach dozvedel. Súd rozhodne do 60 dní od doručenia návrhu uznesením. Rozhodnutie sa doručí exekútorovi, oprávnenému a povinnému, ktorí sú označení v exekučnom titule, a tomu účastníkovi, na ktorého právo alebo povinnosť prešla. 15. Podľa § 37 ods. 4 Exekučného poriadku, ak k prevodu alebo prechodu práv alebo povinností z exekučného titulu dôjde po vydaní poverenia na vykonanie exekúcie, pokračuje exekútor vo vykonávaní exekúcie na základe pôvodného poverenia, ku ktorému priloží originál právoplatného rozhodnutia súdu o pripustení zmeny alebo odpis rozhodnutia. 16. Podľa § 37 ods. 5 Exekučného poriadku, ak súd zmenu účastníkov konania nepripustí, pokračuje exekútor v konaní s pôvodnými účastníkmi.
17. Súd po preštudovaní predmetného exekučného spisu zistil, že v danom exekučnom konaní nebol súdu doručený návrh na pripustenie zmeny účastníka konania na strane oprávneného, kedy podľa oprávneného malo dôjsť k zmene účastníka na strane oprávneného postúpením pohľadávky na spoločnosť Slovenská konsolidačná, a.s.. 18. Súd uvádza, že predmetná exekúcia v zmysle zákona č. 233/2019 je starou exekúciou. Aj v prípade, ak bola postúpená pohľadávka vymáhaná v predmetnej starej exekúcii na iného oprávneného ako je pôvodný oprávnený a zároveň nedošlo k zmene účastníka konania na strane oprávneného, tzn. neexistuje rozhodnutie súdu o pripustení zmeny účastníka konania na strane oprávneného, upovedomenie o zastavení starej exekúcie sa doručuje pôvodnému oprávnenému. Ak bolo vydané, resp. vyhlásené uznesenie súdu o zmene účastníka na strane oprávneného, upovedomenie o zastavení starej exekúcie je potrebné doručovať novému oprávnenému. Nakoľko len on má následne aktívnu vecnú legitimáciu. V tomto prípade súd uznesenie o pripustení zmeny účastníka konania na strane oprávneného nevydal, ani nevyhlásil. Hmotnoprávna zmena účastníka konania sa automaticky nepremieta do procesnej roviny, preto „nový“ oprávnený nie je účastníkom exekučného konania z dôvodu, že exekúcia bola zastavená zo zákona a súd potom, ako došlo k zastaveniu exekúcie ex lege, nie je povinný rozhodovať o zmene účastníka konania. Spôsob usporiadania vzťahov týkajúcich sa exekučného konania či prevodu pohľadávky je vecou postupníka a postupcu. Súdny exekútor koná s pôvodnými účastníkmi konania. Preto súd vyhodnotil námietky oprávneného ako nedôvodné. 19. Súdny exekútor tak správne vo vydanom upovedomení o zastavení starej exekúcie označil ako oprávneného Sociálnu poisťovňu, a.s. so sídlom v Bratislave, pobočka Vranov nad Topľou, IČO: 30807484, Rázusova 128, 093 18 Vranov nad Topľou. Spôsob usporiadania vzťahov týkajúcich sa exekučného konania či prevodu pohľadávky je vecou postupníka a postupcu. Súdny exekútor koná s pôvodnými účastníkmi konania. Preto súd vyhodnotil námietky oprávneného ako nedôvodné. 20. Dňa 05.06.2020 vydal súdny exekútor v exekučnej veci nové Upovedomenie o zastavení starej exekúcie EX 727/2003, v ktorom ako oprávneného uviedol spoločnosť Slovenská konsolidačná, a. s. Spoločnosť Slovenská konsolidačná a.s. podala voči predmetnému upovedomeniu námietky zo dňa 06.07.2020, v ktorých uviedla, že nie je účastníkom konania. 21. Súd má preto za to, že námietky spoločnosti Slovenská konsolidačná, a.s. sú dôvodné. V uvedenom prípade účastníkom konania na strane oprávneného je Sociálna poisťovňa, a.s. a táto preto mala byť uvedená ako oprávnený v Upovedomení o zastavení starej exekúcie, č. k. EX 727/2003, nakoľko súd mal zo spisu preukázané, že súdu v priebehu starej exekúcie nebol doručený návrh na zmenu účastníka na strane oprávneného. Z dôvodu, že súdny exekútor v Upovedomení o zastavení starej exekúcie, č. k. EX 727/2003 zo dňa 05.06.2020 uviedol ako oprávneného Slovenskú konsolidačnú, a.s., Upovedomenie o zastavení starej exekúcie, č. k. EX 727/2003 zo dňa 05.06.2020 bolo vydané v rozpore so zákonom ZoUNEK. 22. Vzhľadom na uvedené, súd námietkam spoločnosti Slovenská konsolidačná, a.s. vyhovel a zrušil Upovedomenie o zastavení starej exekúcie, č. k. EX 727/2003 zo dňa 05.06.2020 podľa § 7 ods.3 ZoUNEK. 23. Podľa § 7 ods. 1 ZoUNEK je subjektom oprávneným podať námietky proti upovedomeniu o zastavení starej exekúcie oprávnený. Aj keď v tejto veci podal námietky subjekt, ktorý oprávneným v tomto exekučnom konaní nie je, súd o námietkach rozhodol. Súd tak postupoval v súlade s čl. 3 ods. 1 Civilného sporového poriadku, pretože logickým výkladom ustanovenia § 7 ods. 1 ZoUNEK, ale aj ostatných ustanovení tohto zákona a jeho účelu, dospel k záveru, že zámerom zákonodarcu pri pripustení námietok proti vydanému upovedomeniu o zastavení starej exekúcie bolo poskytnúť obranu nielen oprávnenému, ale aj subjektu, s ktorým exekútor v rozpore so zákonom koná ako s oprávneným (označí ho za oprávneného, doručí mu upovedomenie aj s výzvou na úhradu paušálnych trov exekúcie). Rieši sa tak neprípustná situácia, ktorá vznikla tým, že bolo vydané upovedomenie, v ktorom nebol správne označený oprávnený. 24. Na základe uvedeného, súd rozhodol tak, ako je uvedené vo výroku tohto uznesenia.
Poučenie: Proti uzneseniu súdu prvej inštancie vydaného vyšším súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

Zdroj: KAUZIS.SK – https://www.kauzis.sk/judikatura/r/ECLI:SK:OSVT:2025:8803897258.3 (dáta aktuálne k 14. 11. 2026). Záväzné je znenie zverejnené súdom.




